**Zmluva o dielo**

**na vykonanie auditu kybernetickej bezpečnosti**

uzatvorená v súlade s § 536 a nasl. zákona č. 513/1991 Zb. Obchodného zákonníka v znení neskorších predpisov v spojení s § 29 zákona č. 69/2018 Z.z. o kybernetickej bezpečnosti a zmene a doplnení niektorých zákonov

(ďalej len „*Zmluva*“)

medzi zmluvnými stranami:

Názov: **Národná transfúzna služba SR**

Sídlo: Ďumbierska 3/L, 831 01 Bratislava

IČO: 30 853 915

DIČ: 2021764371

Štatutárny orgán: Rada riaditeľov, v mene ktorej koná:

 Ing. Ivan Oleár, MBA, generálny riaditeľ

 MUDr. Nataša Chovancová, medicínska riaditeľka

Osoba oprávnená na rokovanie

vo veciach zmluvy:

vo veciach odborných:

Tel.: +421 2 5910 3050

e-mail:

web: [www.ntssr.sk](http://www.ntssr.sk)

(ďalej len „*Objednávateľ*“ alebo „*NTS SR*“)

a

Obchodné meno: /doplniť/

Sídlo/miesto podnikania: /doplniť/

IČO: /doplniť/

IČ DPH: /doplniť/

DIČ: /doplniť/

Bankové spojenie: /doplniť/

č. účtu: /doplniť/

Štatutárny orgán: /doplniť/

Registrovaný: /doplniť/

Telefón, fax, e-mail: /doplniť/

(ďalej len „*Zhotoviteľ*“)

(ďalej Objednávateľ alebo Zhotoviteľ aj ako „*Zmluvná strana*“ alebo spoločne „*Zmluvné strany*“)

**Preambula**

Podkladom pre uzatvorenie tejto Zmluvy je cenová ponuka Zhotoviteľa ako úspešného uchádzača predložená v rámci verejného obstarávania zákazky s nízkou hodnotou „Audit kybernetickej bezpečnosti“ postupom podľa § 117 zákona č. 343/2015 Z.z. o verejnom obstarávaní a o zmene a doplnení niektorých zákonov v znení neskorších predpisov (ďalej len „**zákon o verejnom obstarávaní**“).

**Čl. I.
Predmet plnenia**

* 1. Predmetom plnenia tejto Zmluvy je záväzok Zhotoviteľa:
1. vykonať u Objednávateľa kontrolnú činnosť spočívajúcu v overení plnenia povinností v oblasti kybernetickej bezpečnosti (ďalej len „**Audit**“) podľa Vyhlášky NBÚ č. 436/2019 Z. z. o audite kybernetickej bezpečnosti a znalostnom štandarde audítora (ďalej len „**vyhláška o audite**“) s cieľom overiť plnenie povinností podľa zákona č. 69/2018 Z.z. o kybernetickej bezpečnosti o zmene a doplnení niektorých zákonov a posúdiť zhodu prijatých bezpečnostných opatrení s požiadavkami podľa uvedeného zákona a vyhlášky NBÚ č. 362/2018 Z. z., ktorou sa ustanovuje obsah bezpečnostných opatrení, obsah a štruktúra bezpečnostnej dokumentácie a rozsah všeobecných bezpečnostných opatrení prevádzkovateľa základnej služby a
2. vypracovať a predložiť Objednávateľovi záverečnú správu o výsledkoch auditu v rozsahu podľa § 2 Vyhlášky NBÚ č. 436/2019 Z. z. o audite kybernetickej bezpečnosti a znalostnom štandarde audítora (ďalej len „**Správa**“).
	1. Objednávateľ sa zaväzuje uhradiť Zhotoviteľovi za poskytnuté plnenie uvedené v bode 1.1 tohto článku Zmluvy odmenu vo výške a za podmienok uvedených v Čl. II. tejto Zmluvy.
	2. Zhotoviteľ vyhlasuje a zodpovedá, že je audítorom certifikovaným akreditovaným certifikačným orgánom certifikujúcim osoby príslušným na certifikáciu personálu v oblasti kybernetickej bezpečnosti podľa ISO/IEC 17024.

**Čl. II.
Cena za predmet plnenia**

* 1. Objednávateľ sa zaväzuje zaplatiť Zhotoviteľovi za dodanie predmetu plnenia cenu uvedenú v Prílohe č. 1, ktorá je nedeliteľnou súčasťou tejto Zmluvy.
	2. Cena za predmet plnenia je stanovená podľa § 3 zákona Národnej rady Slovenskej republiky č. 18/1996 Z. z. o cenách v znení neskorších predpisov a vyhlášky Ministerstva financií Slovenskej republiky č. 87/1996 Z. z., ktorou sa vykonáva zákon Národnej rady Slovenskej republiky č. 18/1996 Z. z. o cenách v znení neskorších predpisov. Zmluvná cena je vyjadrená v eurách.
	3. Cena je stanovená ako pevná a úplná a sú v nej zahrnuté všetky náklady a výdavky spojné s vykonávaním predmetu plnenia tejto Zmluvy.
	4. Daňovým dokladom je pre zmluvné strany faktúra. Zhotoviteľ je po splnení predmetu Zmluvy (t.j. po vykonaní Auditu a dodaní Správy) vystaviť faktúru v papierovej forme a doručiť ju Objednávateľovi na adresu jeho sídla najneskôr do piateho pracovného dňa v mesiaci nasledujúcom po splnení predmetu Zmluvy.
	5. Faktúra musí obsahovať všetky náležitosti daňového dokladu podľa zákona č. 222/2004 Z. z. o dani z pridanej hodnoty v znení neskorších predpisov a zákona č. 431/2002 Z. z. o účtovníctve v znení neskorších predpisov. Za správne vyhotovenie faktúry zodpovedá v plnom rozsahu Zhotoviteľ.
	6. Faktúra je splatná v lehote 60 dní od jej doručenia Objednávateľovi bezhotovostným prevodom na účet Zhotoviteľa uvedený na faktúre. Ak predložená faktúra neobsahuje všetky dohodnuté náležitosti, má Objednávateľ právo vrátiť ju Zhotoviteľovi na opravu alebo doplnenie. V takom prípade začína plynúť nová lehota splatnosti momentom doručenia faktúry so všetkými dohodnutými náležitosťami.
	7. V prípade omeškania Objednávateľa s úhradou faktúry má Zhotoviteľ právo na uplatnenie zákonného úroku z omeškania.

**III.
Miesto a čas plnenia**

* 1. Preferovanou formou vykonania Auditu je vzdialený prístup online. Pokiaľ nie je možné vykonať Audit alebo jeho časť cez vzdialený prístup, miestom plnenia je sídlo Objednávateľa v Bratislave alebo niektoré z pracovísk Objednávateľa v iných mestách, ktorých zoznam je dostupný na www.ntssr.sk.
	2. Zhotoviteľ povinný vykonať audit kybernetickej bezpečnosti a odovzdať Správu do 4 týždňov odo dňa uzatvorenia Zmluvy. Záväzok Zhotoviteľa podľa tejto Zmluvy je splnený riadnym vykonaním Auditu a predložením Správy Objednávateľovi v súlade s vyhláškou o audite a touto Zmluvou, čím sa predmet tejto Zmluvy považuje za dodaný.
	3. V prípade omeškania Zhotoviteľa s vykonaním Auditu alebo s riadnym odovzdaním Správy (t.j. ak Zhotoviteľ nevykoná Audit riadne alebo včas), je Objednávateľ oprávnený uplatniť si u Zhotoviteľa zmluvnú pokutu vo výške 0,05 % z celkovej zmluvnej ceny za každý aj začatý deň omeškania. Zaplatením zmluvnej pokuty nie je dotknutý nárok Objednávateľa na náhradu škody v plnej výške.
	4. V prípade, ak je Zhotoviteľ v omeškaní s vykonaním Auditu alebo s riadnym odovzdaním Správy o viac ako 10 dní, Objednávateľ je oprávnený od tejto Zmluvy odstúpiť.

**Čl. IV.
Práva a povinnosti Zhotoviteľa**

* 1. Zhotoviteľ je povinný vykonať predmet Zmluvy nestranne, riadne, včas, s odbornou starostlivosťou a v súlade so všetkými právnymi predpismi a technickými normami, ktoré sa na danú činnosť Zhotoviteľa vzťahujú.
	2. Zhotoviteľ je povinný oboznámiť sa so všetkými podkladmi potrebnými na plnenie podľa Zmluvy a so všetkými podmienkami, ktoré môžu mať vplyv na poskytnutie služieb podľa Zmluvy. V prípade, ak Zhotoviteľ zistí akékoľvek nedostatky je povinný ich bezodkladne oznámiť Objednávateľovi.
	3. Zhotoviteľ, ktorý je právnickou osobou, je povinný zabezpečiť Audit prostredníctvom certifikovaného audítora kybernetickej bezpečnosti alebo certifikovaných audítorov kybernetickej bezpečnosti, ktorý spĺňa podmienky znalostného štandardu podľa prílohy č. 1 vyhlášky o audite.
	4. Zhotoviteľ v rámci Auditu certifikovaného audítora kybernetickej bezpečnosti:
1. pripraví harmonogram výkonu auditu;
2. určí rozsah auditu podľa Prílohy č. 3 vyhlášky o audite;
3. určí metódy auditu podľa Prílohy č. 4 vyhlášky o audite;
4. pripraví podklady a pracovné dokumenty potrebné na výkon Auditu,
5. preskúma bezpečnostnú dokumentáciu a vyhodnotí bezpečnostné opatrenia a vypracuje kontrolný záznam auditovaných bezpečnostných opatrení podľa Prílohy č. 4 vyhlášky o audite;
6. zozbiera a vyhodnotí dôkazy o zisteniach Auditu;
7. písomne oboznámi zodpovedného zamestnanca Objednávateľa so zistenými nedostatkami a posúdi vhodnosť navrhovaných opatrení na ich odstránenie;
8. vypracuje Správu.
	1. Zhotoviteľ je povinný Auditom zistený stav spracovať a v celom rozsahu uviesť v Správe. Správa musí obsahovať všetky povinné časti podľa § 2 vyhlášky o audite.
	2. Zhotoviteľ predloží návrh Správy Objednávateľovi na vyjadrenie pred jej vydaním. Objednávateľ je oprávnený predložiť svoje pripomienky k návrhu Správy najneskôr do troch pracovných dní od predloženia návrhu Správy. V prípade, ak sa Objednávateľ v stanovenej lehote k predloženej Správe nevyjadrí, považuje sa návrh Správy za akceptovaný a Zhotoviteľ Správu vydá.
	3. Správa bude podľa požiadavky Objednávateľa predložená v jednom elektronickom vyhotovení oprávnenej osobe Objednávateľa a podpísaná kvalifikovaným elektronickým podpisom audítora kybernetickej bezpečnosti.
	4. Zhotoviteľ je povinný bezodkladne písomne informovať Objednávateľa o vzniku akejkoľvek udalosti, ktorá bráni alebo sťažuje plnenie podľa Zmluvy, prípadne ho znemožňuje.

**Čl. V.
Práva a povinnosti Objednávateľa**

* 1. Objednávateľ poskytne Zhotoviteľovi všetku potrebnú súčinnosť na plnenie predmetu tejto Zmluvy, a to formou telefonických konzultácií, e-mailom alebo písomne.
	2. Objednávateľ doručí Zhotoviteľovi písomnú žiadosť o vykonanie Auditu podľa Prílohy č. 2 vyhlášky o audite do troch (3) pracovných dní po dni nadobudnutia účinnosti tejto Zmluvy.
	3. Objednávateľ je povinný poskytnúť Zhotoviteľovi v primeranej lehote všetky ním požadované doklady, informácie a vysvetlenia nevyhnutné potrebné na vykonanie Auditu.
	4. Objednávateľ je oprávnený:
1. byť priebežne oboznamovaný s jednotlivými zisteniami;
2. požadovať od Zhotoviteľ vysvetlenia vzťahujúce sa k predmetu plnenia Zmluvy;
3. zúčastniť sa úkonov súvisiacich s predmetom plnenia Zmluvy a vykonávaných v jeho sídle.
	1. Objednávateľ je oprávnený Správu v podobe predloženej Zhotoviteľom predložiť Národnému bezpečnostnému úradu a ďalej sprístupniť audítorovi kybernetickej bezpečnosti vykonávajúcemu audit kybernetickej bezpečnosti u Objednávateľa v ďalšom období pre informačné účely.
	2. V prípade, ak je výsledkom činnosti Zhotoviteľa podľa tejto Zmluvy autorské dielo, Dodávateľ týmto udeľuje Objednávateľovi výhradnú, časovo, územne a vecne neobmedzenú licenciu na použitie tohto autorského diela v rozsahu majetkových práv autora.

**Čl. VI.
Povinnosť mlčanlivosti**

* 1. Zhotoviteľ je povinný zachovávať dôvernosť všetkých informácií, údajov a dokumentov Objednávateľa, jeho zamestnancoch a/alebo činnosti, ktoré získa pri plnení tejto Zmluvy alebo v súvislosti ním a zaväzuje sa tieto nezverejniť ani nesprístupniť tretej osobe.
	2. Zhotoviteľ sa ďalej zaväzuje použiť všetky informácie, ktoré mu poskytne Objednávateľ pri plnení tejto Zmluvy alebo ktoré sa mu stanú inak známe v súvislosti s plnením Zmluvy, výhradne za účelom plnenia svojich záväzkov vyplývajúcich mu z tejto Zmluvy a zaobchádzať s informáciami získanými počas plnenia predmetu tejto Zmluvy a s obsahom všetkých dokumentov poskytnutých alebo sprístupnených podľa tejto Zmluvy ako s dôvernými informáciami a zabezpečiť ich ochranu pred tretími osobami v súlade s § 17 a § 271 Obchodného zákonníka.
	3. Zhotoviteľ sa zaväzuje zaviazať všetky ním poverené/splnomocnené osoby podieľajúce sa na plnení predmetu Zmluvy povinnosťou mlčanlivosti najmenej v rovnakom rozsahu. Zhotoviteľ sa zaväzuje dodržiavať povinnosti vyplývajúce mu z tohto bodu Zmluvy aj po skončení tejto zmluvy bez časového obmedzenia.
	4. V prípade porušenia záväzku mlčanlivosti a ochrany informácií Zhotoviteľom je Objednávateľ oprávnený uplatniť si u Zhotoviteľa zmluvnú pokutu vo výške 2.000,- EUR za každé jedno porušenie. Zaplatením zmluvnej pokuty nie je dotknutý nárok Objednávateľa na náhradu škody v plnej výške.
	5. Porušenie záväzku mlčanlivosti je podstatným porušením Zmluvy.

**Čl. VII.
Zodpovednosť za škodu**

* 1. Zhotoviteľ zodpovedá za vady v súlade s § 560 a nasl. Obchodného zákonníka.
	2. Zhotoviteľ zodpovedá Objednávateľovi za škodu na veciach prevzatých od Objednávateľa, ibaže túto škodu nemohol odvrátiť ani pri vynaložení odbornej starostlivosti.
	3. Zhotoviteľ zodpovedá za škodu, ktorá vznikla Objednávateľovi alebo akejkoľvek tretej osobe v dôsledku alebo v súvislosti s porušením povinností Zhotoviteľa podľa Zmluvy alebo právnych predpisov, najmä porušením povinnosti Dodávateľa vykonať Audit riadne, včas, s odbornou starostlivosťou a v súlade s právnymi predpismi.
	4. Škodou sa pre účely tejto Zmluvy rozumejú aj akékoľvek pokuty alebo iné majetkové sankcie uložené príslušnými orgánmi verejnej správy Objednávateľovi v dôsledku alebo v súvislosti s porušením povinnosti Zhotoviteľa podľa Zmluvy alebo právnych predpisov.
	5. Dojednaním zmluvných sankcií (zmluvných pokút) nie je dotknutý nárok Objednávateľa na náhradu škody, t.j. Objednávateľ je okrem dojednaných zmluvných sankcií oprávnený si u Zhotoviteľa uplatniť aj porušením povinnosti Zhotoviteľa spôsobenú škodu.
	6. Zhotoviteľ zodpovedá za škodu aj vtedy, pokiaľ bola táto spôsobená jeho zamestnancami alebo inými osobami, prostredníctvom ktorých Zhotoviteľ plnil svoje záväzky podľa tejto Zmluvy.
	7. V prípade omeškania Objednávateľa s plnením súčinnosti podľa tejto Zmluvy vzniká Zhotoviteľovi nárok na náhradu preukázateľne vzniknutej škody podľa § 373 a nasl. Obchodného zákonníka.
	8. Zmluvné strany sa zaväzujú k vyvinutiu maximálneho úsilia na predchádzanie škodám ak minimalizácii prípadne vzniknutých škôd.
	9. Žiadna zo Zmluvných strán nie je zodpovedná za omeškanie spôsobené omeškaním s plnením záväzkov druhej Zmluvnej strany.
	10. Zmluvné strany sa zaväzujú upozorniť druhú Zmluvnú stranu bez zbytočného odkladu na vzniknuté okolnosti vylučujúce jej zodpovednosť a brániace riadnemu plneniu Zmluvy. Zmluvné strany sa zaväzujú k vyvinutiu maximálneho úsilia na odvrátenie a prekonanie okolností vylučujúcich zodpovednosť.

**Čl. VIII.
Trvanie Zmluvy**

* 1. Túto Zmluvu je možné ukončiť pred jej splnením písomnou dohodou Zmluvných strán alebo odstúpením v prípadoch uvedených vo všeobecne záväzných právnych predpisoch.
	2. Objednávateľ je oprávnený od Zmluvy odstúpiť okrem prípadov uvedených v platných právnych predpisoch aj v nasledovných prípadoch:
1. je na Zhotoviteľa vyhlásený konkurz, alebo bola povolená jeho reštrukturalizácia,
2. došlo k zamietnutiu návrhu na vyhlásenie konkurzu na Zhotoviteľa pre nedostatok majetku,
3. Zhotoviteľ je v likvidácii, alebo
4. Zhotoviteľ porušil Zmluvu podstatným spôsobom.
	1. Zhotoviteľ je oprávnený odstúpiť od Zmluvy, ak Objednávateľ:
5. bude v omeškaní s poskytnutím potrebnej súčinnosti podľa tejto Zmluvy a túto súčinnosť neposkytne ani v dodatočnej lehote poskytnutej Zhotoviteľom v dĺžke najmenej 30 dní,
6. opakovane napriek písomnému upozorneniu Zhotoviteľa je v omeškaní s úhradou splatných faktúr o viac ako 30 dní odo dňa splatnosti faktúry.
	1. Odstúpenie od Zmluvy musí mať písomnú formu, musí v ňom byť uvedený dôvod, pre ktorý Zmluvná strana od Zmluvy odstupuje. Zmluva zaniká dňom doručenia oznámenia o odstúpení od Zmluvy druhej Zmluvnej strane.
	2. Zánik tejto Zmluvy akýmkoľvek spôsobom sa netýka nároku na zmluvnú pokutu alebo náhradu škody alebo povinnosť mlčanlivosti a ďalších záväzkov, ktoré podľa svojho významu majú trvať aj po skočení tejto Zmluvy.

**Čl. IX.
Subdodávky**

* 1. Zhotoviteľ môže zabezpečiť časť plnenia predmetu Zmluvy prostredníctvom svojich subdodávateľov, tým však nie je dotknutá zodpovednosť Zhotoviteľa za plnenie tejto Zmluvy.
	2. Zhotoviteľ garantuje spôsobilosť subdodávateľov pre plnenie predmetu Zmluvy.
	3. Zhotoviteľ má právo na zmenu subdodávateľa, prostredníctvom ktorého nepreukazoval splnenie podmienok účasti podľa § 27, resp. § 28 zákona o verejnom obstarávaní vo vzťahu k plneniu, ktorého sa táto Zmluva týka.
	4. Zhotoviteľ má právo na doplnenie nového subdodávateľa vo vzťahu k plneniu, ktorého sa táto Zmluva týka.
	5. Zhotoviteľ je povinný do piatich pracovných dní odo dňa uzatvorenia zmluvy so subdodávateľom, alebo v deň nástupu subdodávateľa (podľa toho, ktorá skutočnosť nastane neskôr), preukázať kupujúcemu, že tento subdodávateľ spĺňa podmienky účasti podľa § 26 ods. 1 zákona o verejnom obstarávaní. Zároveň je predávajúci povinný aktualizovať zoznam subdodávateľov, ktorý je Prílohou č. 2 tejto Zmluvy.
	6. Porušenie povinností Zhotoviteľa uvedených v tomto článku Zmluvy sa považuje za podstatné porušenie zmluvných povinností.

**Čl. X.**

**Spoločné a záverečné ustanovenia**

* 1. Táto Zmluva je platná dňom jej podpisu oboma Zmluvnými stranami. Táto Zmluva nadobúda účinnosť dňom nasledujúcim po dni jej prvého zverejnenia v súlade so zákonom č. 546/2010 Z.z., ktorým sa dopĺňa zákon č. 40/1964 Zb. Občiansky zákonník v znení neskorších predpisov a ktorým sa menia a dopĺňajú niektoré zákony.
	2. Ak v momente uzatvorenia Zmluvy nemá Zhotoviteľ v Registri partnerov verejného sektora vedenom Ministerstvom spravodlivosti SR zapísaných svojich konečných užívateľov výhod, pričom v súlade s príslušnými ustanoveniami zákona č. 315/2016 Z.z. o registri partnerov verejného sektora a o zmene a doplnení niektorých zákonov má takúto povinnosť, Zmluva nadobudne účinnosť najskôr v deň zápisu konečných užívateľov výhod Zhotoviteľa do tohto registra. Ak zápisu do tohto registra nedôjde ani do 30 dní odo dňa uzatvorenia Zmluvy, Objednávateľ je oprávnený od tejto Zmluvy odstúpiť.
	3. Zhotoviteľ nie je oprávnený postúpiť akúkoľvek svoju pohľadávku z tejto Zmluvy na tretiu osobu bez predchádzajúceho písomného súhlasu Objednávateľa. Písomný súhlas Objednávateľa s týmto úkonom je zároveň platný len za podmienky, že bol na tento úkon udelený predchádzajúci písomný súhlas Ministerstva zdravotníctva SR. Právny úkon, ktorým budú postúpené pohľadávky Zhotoviteľa v rozpore s týmto ustanovením je podľa § 39 zákona č. 40/1964 Zb. – Občiansky zákonník v znení neskorších predpisov neplatný.
	4. Meniť alebo dopĺňať obsah tejto Zmluvy je možné iba formou písomných dodatkov, ktoré budú platné, ak budú riadne potvrdené a podpísané oprávnenými zástupcami oboch Zmluvných strán.
	5. Zásady ochrany osobných údajov sú uvedené na webovej stránke: <http://www.ntssr.sk/zasadyochranyudajov/ochrana-osobnych-udajov-zmluvnych-partnerov-osob-opravnenych-konat-v-mene-zmluvnych-partnerov-a-zastupcov-zmluvnych-partnerov>
	6. Ostatné právne vzťahy, výslovne touto Zmluvou neupravené sa riadia príslušnými ustanoveniami Obchodného zákonníka, zákona č. 69/2018 Z.z. o kybernetickej bezpečnosti a zmene a doplnení niektorých zákonov, vyhláškou o audite a ostatnými všeobecne záväznými právnymi predpismi Slovenskej republiky.
	7. Neoddeliteľnou súčasťou tejto Zmluvy sú:

Príloha č. 1 – Cena plnenia

Príloha č. 2 – Zoznam subdodávateľov (ak je aplikovateľné)

* 1. Táto Zmluva je vyhotovená v štyroch vyhotoveniach s platnosťou originálu. Poskytovateľ aj Objednávateľ obdržia zhodne po dve vyhotovenia tejto Zmluvy.
	2. Zmluvné strany sa zaväzujú, že všetky spory vyplývajúce z tejto Zmluvy budú riešiť prednostne rokovaním o možnej dohode. Prípadné spory, o ktorých sa Zmluvné strany nedohodli, budú postúpené na rozhodnutie vecne a miestne príslušnému súdu.
	3. Zmluvné strany vyhlasujú, že si túto Zmluvu prečítali, jej obsahu porozumeli a na znak toho, že jej obsah zodpovedá ich skutočnej a slobodnej vôli, ju podpisujú.

V Bratislave, dňa \_\_\_\_\_\_\_\_\_\_\_\_\_ V ........................, dňa\_\_\_\_\_\_\_\_\_\_\_\_\_

Za Objednávateľa: Za Zhotoviteľa:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Národná transfúzna služba SR**

Ing. Ivan Oleár, MBA

generálny riaditeľ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Národná transfúzna služba SR**

MUDr. Nataša Chovancová,

medicínska riaditeľka